Anno Domini millesimo ducentesimo trigesimo nono, acta sunt haec in Cistercio tempore Capituli generalis.  1  Illud quod continetur in sententia anno praeterito lata, quod quoties commemoratio Beatae Mariae intermittitur, toties beatorum Benedicti et Bernardi commemoratio non fiat, ita intelligitur quod per octavam Assumptionis B. M. V. dictorum sanctorum commemoratio non dicatur, excepto quod in festo beati Bernardi fiat commemoratio beati Benedicti.  2  Cum dominus Papa ab Ordine nostro orationes requirendas duxerit speciales, iniungitur ut pro ipso et cardinalibus et statu totius sanctae Ecclesiae in omnibus Ordinis nostri conventibus finito capitulo et perdicto *Adiutorium nostrum*, incontinenti cantor incipiat voce mediocri responsorium *Aspice Domine*, quod conventus eundo ante maius altare eo ordine quo sexta feria ad septem psalmos fieri solet, percantent subiugentes stando ante ipsum altare *Salve Regina* cum venia, quo completo, subsequatur versiculus *Ave Maria*, flexis genibus deinde stando dicat qui capitulum tenuit voce mediocri, sicut in vesperis tres collectas : 1*a Concede nos famulos*, etc. ; 2*a Ecclesiae tuae*, etc. ; 3*a Ineffabilem misericordiam tuam*, etc., subiungens *per Christum Dominum nostrum*.  3  Sexta feria post septem psalmos ante altare idem fiat, excepto quod intermittatur collecta *Ecclesiae tuae*, etc. ; monachi vero qui capitulo praesentes non fuerint, dictam orationem devote dicere non omittant, conversi autem quotidie septies *Pater noster* et toties *Ave Maria* persolvant. Dictis orationibus speciali devotione associentur Ordo noster, dux Burgundiae omnesque cruce signati tam pro servitio terrae sanctae quam pro negotio Constantinopolitano.  4  Ut conscientiis personarum et bono nomini Ordinis in posterum salubrius consulatur, districte praecipitur a Capitulo generali ut nullus omnino de Ordine nostro per se vel per interpositam personam, homines seu quascumque possessiones adquirat immobiles, nisi ad se iure feodi vel census sive alterius redditus cuiuscumque pertineant. Redditus autem annuos ex solis denariis pure ad hoc in eleemosynam datis, seu possessionibus nostris usque ad quantitatam futurae emptionis prius venditis, emere concessit Capitulum generale. Acquisitiones quoque possessionum vel reddituum quae debemus, usurariorum, nec non et decimarum, iuxta iuris canonici formam, commutationes etiam possessionum ad paritatem sine refusione aliqua ex parte Ordinis facienda, fieri minime prohibentur. Ea autem quae nobis in puram et simplicem donationem, absque aliqua huius constitutionis fraude occulta vel manifesta pie collata fuerint recipere non vetamur. Abbas autem qui contra facere praesumpserit absque retractatione aliqua deponatur. Monachi vel conversi quorum consilio contra factum fuerit emitantur, non reversuri nisi de licentia Capituli generalis. Excipiuntur ab hac lege abbatiae de novo constructae sive aedificandae quae usque ad quintum decimum suae fundationis annum possessiones acquirere poterunt ampliores. Scribatur ista diffinitio in singulis nostri Ordinis domibus post illam de nimietate debitorum in singulis visitationibus recitanda et iniungitur visitatoribus ut tam istam quam illam sententiam de nemietate debitorum in domibus quas visitaverint cum omni diligentia inviolabiliter faciant observari, nec aliquis de cetero scribi permittat in cartis suis se habere titulo eleemosynae sive donationis quod acquisierit titulo emptionis, propter mala quae inde possent Ordini provenire.  5  Quoniam in quibusdam domibus Ordinis nostri suborta est iam pravitas quaedam a specie proprietatis minime aliena, quod videlicet conventus vineas proprias, vina, pecuniam et redditus nec non et animalia sibi habent appropriata, insuper et bursarios ad custodiam praedictorum tenent, unde graves dissensiones et schismata in ordine possent emergere, cum iam dudum de ipsis abbatibus sit statutum, ut ad expensas suas nullos redditus habeant assignatos, sed totum accipiant de communi, ea qua fieri potest districtione, praecipitur ne quis conventus seu quaecumque Ordinis persona talia de cetero audeat attentare, sed secundum formam regulae ad arbitrium abbatis omnia disponantur, si quae vero super huiusmodi appropriatione extant instrumenta seu excommunicationes fuerint promulgatae, quantum ad hoc, omni cassantur vigore. Insuper transgressores in hac parte rebelles monachi vel conversi, seu qui datores dictorum bonorum sunt praefatis quocumque modo sollicitaverint, sententiae proprietariorum per omnia subiacebunt. Visitatores vero appropriationibus huiusmodi a modo nec auctoritatem praestent nec foveant murmuratores.  6  Abbatiae quae vocatur Claritas Dei concessum est a Capitulo generali ut abbas et conventus dictae domus non teneatur exhibere hospitalitatem in suis sumptibus personis Ordinis nostri usque ad annos quatuor subsequentes, monachos et conversos ad morandum nullatenus recipere teneatur.  7  Sententia illa de monialibus Ordini nostro associandis quae sic incipit : *Nulla monasteria*, praecipue quae ad finem capituli : *si quae vero ex praecepto domini Papae*, etc., inviolabiliter observetur ; inspectores autem dati a generali Capitulo in abbatiis monialium de novo construendis seu incorporandis dictam sententiam exquisita observent diligentia, alioquin cum grande periculum ex incorporatione talium minus circumspecta fuerit iam subortum, inspectores favore principum seu alia quacumque de causa dictae sententiae transgressores deponantur, nec de cetero propter grave scandalum Ordinis, quod per indiscretam monialium susceptionem iam evenit, aliqua persona ad conversionem recipiatur in domibus quibuscumque monialium, nisi per patrem abbatem vel eius mandatum speciale. Abbatissae seu priorissae quae contra praedictum statutum venire praesumpserint, absque retractatione deponantur.  8  Item praecipitur de pueris remanentibus apud Divionem, sive prope Cistercium ad sex leucas tempore Capituli generalis, quod nullus abbas det sive relinquat puero suo pro expensis eiusdem temporis ultra valorem quinque solidos divionensis monetae, praeter expensas equorum.  9  Petitio comitissae Boloniae cuius progenitores omnibus personis Ordinis transitum per omnes suos portus maris liberum concesserunt, de anniversario decimo quinto kalendas februarii per universum Ordinem faciendo, pro bonae memoriae Philippo defuncto quondam rege, Philippi filio pro quo etiam anno praeterito generale Capitulum magnam eleemosynam habuit, et multae Ordinis abbatiae aliis temporibus multas eleemosynas habuerunt, exauditur.  10  Abbati Molismensi iam defuncto cui olim concessum fuit speciale servitium reddatur per Ordinem universum.  11  Praecipitur ut abbates, kalendae et nomina abbatiarum vel quae de novo constructae sunt, vel quae in Cistercii tabula non sunt scriptae, ad cantorem Cistercii quam citius fieri poterit apportentur, et in eadem tabula cum aliis annotentur.  12  Petitio domini Coloniensis electi de una missa post eius obitum dicenda a singulis sacerdotibus per universum Ordinem, exauditur.  13  Praecipitur auctoritate Capituli generalis ut quicumque habuerit litteras apostolicas, vel quascumque alias, de subventione pecunaria domui Cistercii facienda, destruat eas in continenti, alioquin eadem auctoritate sit anathematis vinculo innodatus.  14  Domino Renerio et domino Iacobo Praenestino, quibus concessum est anniversarium per totum Ordinem post eorum obitum, dentur litterae Capituli generalis.  15  Petitio domini Amaurici comitis Montisfortis de anniversario pro anima bonae memoriae Simonis quondam comitis Montisfortis patris sui et sua post mortem ipsius in domibus Cadunii et filiarum suarum annuatim semper faciendo, exauditur et praecipitur auctoritate Capituli generalis abbati et conventui eiusdem domus quod illud vas aureum quod dedit idem Amauricus ipsi domui de Cadunio ad hoc quod sit ibidem repositorium ad custodiendum semper sudarium Iesu Christi, ad alios usus non deputetur nec alienetur aliquomodo a domo eadem nec pignori obligetur. Illud autem vas argenteum in quo reponi solebat, semper serviat reliquiis ponendis.  16  Petitio abbatis Bellaevallis quod fiat commemoratio de sancto Petro Tarentasiensi archiepiscopo ad laudes et ad vesperas in domo sua in qua tumulatus est, exauditur.  17  Petitio Praemonstratensis abbatis de renovanda pace inter suum et nostrum Ordinem committitur Fusniacensi, Ursicampi et Frigidimontis abbatibus, qui soluto Capitulo conveniant cum illo apud Compendium ad tractandum et ordinandum quod utrique Ordini viderint expedire, et quod inde, etc.  18  Petitio abbatis de Belloloco de faciendo anniversario pro bonae memoriae Thoma, quondam Baiocensi episcopo, sedendo in domo propria, exauditur.  19  Petitio abbatis de Bildeuans quod in domo propria liceat ei facere festum duodecim lectionum sanctae Milburgae in die solemnitatis suae, exauditur.  20  Duobus episcopis Caducano scilicet quondam Magorenensi et Iocelino quondam Ardachanensi, de quibus intimatum est Capitulo generali quod in domibus ubi morantur, videlicet de Dora et Sancta Maria iuxta Dublinium, observantias Ordinis et Capituli instituta negligendo tam in silentio quam in forma vivendi graves dissolutiones generant, et nutriunt dissensiones et scandala, iniungitur auctoritate Capituli generalis ut de cetero religiose vivendo, prout decet personas Ordinis, et praecipue tantae dignitatis, a talium praesumptione desistant ; alioquin se noverint ab Ordinis societate privatos, et ex tunc secum personas Ordinis non habebunt. De Bildeuans et de Neth abbates hoc eis denuntient.  21  Inspectio abbatiae in Bullinchein quam illustres Corradus in Romanorum regem electus et regina uxor H[enrici] fratris sui bonae memoriae, quondam romani regis, petunt Ordini nostro incorporari, committitur de Brunebach et de Lankehin abbatibus qui ad locum personaliter accedentes, pensatis omnibus quae secundum formam Ordinis sunt pensanda, faciant de toto illo negotio prout eis visum fuerit expedire, non expectata licentia Capituli generalis, et quid inde, etc., et sit filia Ebracensis.  22  Correctio et reformatio abbatiae de Colebas, de qua clamosa insinuatio facta est Capitulo generali committitur de Lamin et de Paradiso Dei abbatibus, qui ad eamdem domum in plenaria potestate accedentes personaliter corrigant auctoritate Capituli generalis quae viderint corrigenda, et quid inde, etc.  23  Inspectio abbatiae monialium quae vocatur Salvatorium iuxta Laudunum, committitur de Valleclara et de Boheriis abbatibus qui ad locum personaliter accedentes, secundum formam Ordinis faciant quae viderint facienda, et quid inde, etc.  24  Inspectio et correctio excessuum abbatissae de Aweriis committitur de Ursicampo, de Frigidimonte et de Alna abbatibus, qui ad locum personaliter accedentes, diligenter inquirant et corrigant secundum quod viderint expedire, et quid inde, etc.  25  Inspectio abbatiae monialium de Loco Sanctae Mariae Ratisponensis dioecesis committitur de Walrebach et de Alrespa abbatibus qui personaliter accedentes ad locum, pensatis omnibus quae secundum formam Ordinis sunt pensanda, de toto illo negotio [faciant] quod eis visum fuerit expedire, et abbatis de Karslem sit filia specialis, et quid inde, etc.  26  Inspectio loci qui dicitur Tusagar in Ungaria, in quo Palatinus Ungariae petit fieri nostri Ordinis abbatiam monachorum, committitur de Sancta Cruce in Ungaria et de Kaercia abbatibus qui personaliter accedentes ad locum, inspectis omnibus quae secundum formam Ordinis sunt pensanda, faciant de toto illo negotio prout eis visum fuerit expedire, et quid inde, etc. Praedictus abbas de Sancta Cruce hoc collegae suo denuntiet.  27  Liceat domino Cistercii visitationem abbatiae sanctimonialium de Bello videre commissam olim abbati Loci regii a domino Gauchero quondam abbate Cistercii quandocumque voluerit revocare, et litterae, quas super hoc dictus abbas Loci regii habuerat, censentur irritae et inanes.  28  Translatio abbatiae de Clariana committitur abbati Pontigniaci, ut faciat auctoritate Capituli generalis quod viderit expedire, non expectata ulterius licentia Capituli generalis, et quid inde, etc.  29  De abbate de Schola Dei qui, ut dicitur, introduxisse quamdam matronam in domum monialium per violentiam, committitur visitatoribus quos abbas Claraevallis ad partes Frisiae destinabit in plenaria potestate auctoritate Capituli generalis, et quid inde, etc.  30  Querela abbatis de Caloceclio et abbatis de Bellabrancha, de Eleemosyna, de Campania et de Pietate Dei abbatibus, committitur pace vel iudicio terminanda et quid inde, etc.  31  De querela quae vertitur inter abbatem Claraevallis et abbatem de Escurio, committitur de Clarofonte et de Bulencuria abbatibus, et quid inde, etc.  32  Querela inter [abbatem] de Borbona et abbatem de Calercio committitur de Elnis et de Benedictione Dei in Gasconia abbatibus, pace vel iudicio terminanda, et quid inde, etc.  33  Querela quam habet abbas de Campo Sanctae Mariae super filiatione abbatiae de Dunemonte contra abbatem de Porta, committitur de Campo, de Calquerede et de Herwendekusen abbatibus, pace vel iudicio terminanda, et quid inde, etc.  34  Querela abbatis de Tinterna contra abbates de Dora et de Gratia Dei, committitur de Neth, de Margan et de Karleyn abbatibus, pace vel iudicio terminanda, et quid inde, etc.  35  Querela inter abbatem de Dalone et abbatem de Garda Dei, committitur de Obezina et de Albiniaco abbatibus, pace vel iudicio terminanda, et quid inde, etc. Abbas de Albiniaco hoc collegae suo denuntiet.  36  Conceditur domino Willelmo Cistercii et Willelmo Claraevallis abbatibus ut auctoritate Capituli generalis possint unire filias suas monialium duas vel plures in unam, prout viderint expedire, et illarum conventus transferre ad loca quae viderint aptiora, absque tamen aliarum abbatiarum laesione, ita tamen quod ad successores suos minime extendantur.  37  Querela inter abbatem de Petrosa et abbatem Dalonis committitur de Obezina et de Albispetris et de Boscanio abbatibus, pace vel iudicio terminanda, et quid inde, etc. Abbas de Albispetris hoc collegis suis denuntiet.  38  Querela inter abbatem de Caravalle et abbatem de Stapharda, abbati de Locedio committitur pace vel iudicio terminanda, et quid inde, etc. Abbas de Altaripa hoc ei denuntiet.  39  Querela abbatis de Sauteria contra abbatem de Bona requie committitur de Gardona, de Savellia et de Straphardia abbatibus, pace vel iudicio terminanda, et quid inde, etc.  40  Querela abbatis de Loco Sancti Bernardi contra abbatissam de Nazareth committitur de Valle Sancti Lamberti et de Grandiprato abbatibus, pace vel iudicio terminanda, et quid inde, etc.  41  Querela contra abbatem de Ioiachi de puero capto et hiis quae spectant ad totum illud factum committitur abbati… ut adiunctis secum de Pruliaco et de Quintiaco abbatibus personaliter ad eamdem domum accedant, corrigant in plenaria potestate auctoritate Capituli generalis quae viderint corrigenda, et quid inde, etc.  42  Querela abbatis de Superaddo contra monialem quae vocatur Maria Noniz monasterii de Villener super quadam possessione spectante ad domum de Superaddo, quam queritur idem abbas per violentiam detinere, committitur de Morelora et de Valleviridi abbatibus, pace vel iudicio terminanda, et quid inde, etc. Abbates de Oya et de Valle Paradisi hoc eis denuntient.  43  Querela contra abbatem de Grandisylva deportata ad aures Capituli generalis committitur patri suo Claraevallis abbati, qui vel per se vel alium accedens ad domum eamdem, corrigat in plenaria potestate quae viderit corrigenda, et quid inde, etc.  44  Querela abbatis de Buellio contra abbatem de Colle victoriae committitur de Sancta Maria iuxta Dublinium, de Sancto Salvatore et de Beatitudine abbatibus, pace vel iudicio terminanda, et quid inde, etc. Abbas de Beatitudine hoc eis denuntiet.  45  Querela abbatis de Sancto Leonardo contra abbatem de Charon committitur de Castellariis et de Rez abbatibus, pace vel iudicio terminanda, et quid inde, etc.  46  Querela abbatissae de Valle benedicta contra abbatem de Valle Dei committitur de Valle Sancti Lamberti et de Grandi prato abbatibus, pace vel iudicio terminanda, et quid inde, etc.  47  Querela quam Lemozinenses abbates habent contra abbatem de Albispetris super communi domo quae habetur in civitate Lemozinensi, committitur de Albiniaco et de Petrosa abbatibus pace vel iudicio terminanda, et quid inde, etc.  48  Querela abbatis de Veterivilla contra abbatem de Fonte Danielis committitur de Eleemosyna, de Calloceio et de Pietate Dei abbatibus, pace vel iudicio terminanda, et quid inde, etc.  49  Conceditur abbati de Superaddo et aliis abbatibus de Hispania qui gravantur a suis praelatis, quod mittant ad curiam auctoritate Capituli generalis, si necesse fuerit, prout visum fuerit expedire.  50  De abbate de Calercio qui, vagabundus incedens per Hispaniam et Angliam et alia loca, dicitur vix mense uno per annum in domo sua fuisse et de quo plura alia non bona dicuntur, committitur de Fontefrigido et de Pariniaco abbatibus qui ad eamdem domum personaliter accedentes corrigant in plenaria potestate quae invenerint corrigenda, et quid inde, etc.  51  De monachis de Samerio in Hybernia, qui simpliciter missi sunt ab abbate suo ad suscipiendum ordinem subdiaconatus et nihilominus eadem die inconsiderate ac minus canonice cum subdiaconatu diaconatus ordinem susceperunt, praecipitur auctoritate Capituli generalis quod ultimi sint per annum et omni sexta feria in pane et aqua, nec illos ordines interim exequantur.  52  Praecipitur auctoritate Capituli generalis quod abbas de Roseriis assumpto secum aliquo de vicinis abbatibus, personaliter ad locum Sanctae Margaretae accedant, et ipsum locum quia nimis vicinus est abbatiae Sancti Thomae faciant penitus expirare, et quod inde, etc.  53  Abbas de Cesarea qui, cum singulis annis venire ad Capitulum generale teneatur, hoc anno non venit, sed remanens in domo sua se per litteras excusavit cum debuerit pro se misisse responsalem, tribus diebus sit in levi culpa, uno eorum in pane et aqua. Abbas de Lucela hoc ei denuntiet.  54  De Petra fertili, de Sancta-Cruce, de Colle victoriae, de Arvicampo et de Benedictione Dei in Hybernia abbates qui hoc anno ad Capitulum generale non venerunt, nec se excusaverunt, poenam peragant, etc.  55  De Oliva et de Phiterio abbates quia hoc anno non venerunt ad Capitulum generale, nec se excusaverunt sententiam peragant, etc. Abbas de Busseto hoc eis denuntiet.  56  Abbas de Fonte Wuillelmi quia non venit ad Capitulum generale nec misit pro se responsalem, poenitentiam peragat, etc.  57  Abbati Bellimontis super querela quam movebat contra domum Cistercii de filiatione Sanctae Mariae Magdalenae de Acon, cum duabus filiabus suis quarum una sita est in Cypro in civitate Nichodiensi, altera in civitate Tripolitana, perpetuum imponitur silentium, et sint filiae domus Cistercii speciales.  58  Abbas de Saltu alto quia hoc anno non venit ad Capitulum generale, nec pro se, ut debuit, excusavit, poenitentiam peragat, etc. Abbas de Oya hoc ei denuntiet. 